**Karoline Daugstad** (født 6. november 1964) er en norsk geograf. Hun er professor i samfunnsgeografi ved NTNU. Fra 2017 er hun prodekan for forskning ved Fakultet for samfunns- og utdanningsvitenskap samme sted.

Hennes spesialfelt innen forskning er landskapsgeografi. Hun forsker blant annet på bruk, vern og forvaltning av natur- og kulturressurser.

Som prodekan for forskning har hun ansvar for forskningsaktiviteten ved fakultetet samlet sett, og for ph.d.-programmene i henholdsvis samfunns- og utdanningsvitenskap.

Utdannelse og karriere
----------------------

Daugstad ble cand.polit. i geografi ved Universitetet i Trondheim i 1990. Hovedoppgavens tittel var *Seterlandskapet : et kulturlandskap i endring : en studie av seterlandskapet i Os i Nord-Østerdalen.*

I 2000 ble hun dr.polit. i samfunnsgeografi ved NTNU, med avhandlingen *Mellom romantikk og realisme: om seterlandskapet som ideal og realitet*.

Hun har arbeidet som forsker ved Norsk institutt for by- og regionforskning; som stipendiat ved Institutt for geografi, NTNU og som forsker ved Norsk institutt for kulturminneforskning. Hun har vært forsker og forskningssjef ved Norsk senter for bygdeforskning, og har hatt en deltidsstilling der, også etter at hun ble ansatt som førsteamanuensis ved Institutt for geografi ved NTNU i 2009.

I 2013 ble hun ansatt som professor ved Institutt for geografi, og i perioden 2013–2017 var hun i tillegg instituttleder ved samme institutt.

Daugstad har gjennom sin faglige virksomhet vært med i europeiske nettverk og ledet mange prosjekter. I perioden 1997–2009 ledet hun 14 prosjekter ved Ruralis (tidligere Norsk senter for bygdeforskning); kortere prosjekter finansiert av direktorat og departement – og 3–5 årige prosjekter dels finansiert av Forskningsrådet, dels av EU. Hun har også gjort vurderingsarbeid (Expert reviewer) for EUs rammeprogram for forskning.

Hun er leder for nettverket *Norwegian network for the promotion of SSH-perspectives in Horizon Europe (NOSSH)* som ble opprettet under koronaviruspandemien i 2020. Nettverket består av Universitetet i Oslo, Universitetet i Bergen, Universitetet i Tromsø – Norges arktiske universitet og NTNU. Institutt for samfunnsforskning er med i nettverket som representant for de samfunnsvitenskapelige forskningsinstituttene. NOSSH retter seg inn mot Horisont Europa, EUs rammeprogram for finansiering av forskning og innovasjon 2021–2027.

Publikasjoner
-------------

* (no) Publikasjoner av Karoline Daugstad i BIBSYS
* (no) Publikasjoner av Karoline Daugstad i forskningsdokumentasjonssystemet CRIStin

Verv og medlemskap (utvalg)
---------------------------

* 1999–2002 Medlem av ESF-nettverket COST A12 Rural Innovation, working group Environment.
* 2004–2009 Medlem av ESF nettverket EARTH (Early Agricultural Remnants and Technical heritage).
* 2007–2017 Medlem av flere vurderingskomiteer for doktoravhandlinger i Norge og Norden.
* 2009–2014 Styremedlem, Norsk institutt for naturforskning (NINA).
* 2018–d.d. Medlem av SINTEFs råd.
* 2018–d.d. Styremedlem, NTNU Samfunnsforskning.
*

Referanser
----------

1. ↑  Brynildsen, Ivar. «Uenighet om stølsliv er sidrumpa eller positivt». *Nationen*. Besøkt 25. november 2020.
2. ↑  «Karoline Daugstad - NTNU». *www.ntnu.no*. Besøkt 18. november 2020.
3. ↑  Daugstad, Karoline (2000). *Melllom romantikk og realisme*. Trondheim: Senter for bygdeforskning.  [e-bok fra nb.no]
4. ↑  EU-prosjektene med prosjektledelse utenfor Norge. Daugstad ledet det norske teamet
5. ↑  «Arkiv for Publikasjoner». *Ruralis*. Besøkt 2. desember 2020.  *(Lenken går til Daugstads publikasjonsliste hos Ruralis. Informasjon om prosjektene er verifiserbar ved å kontakte Ruralis)*
6. 1 2 3 4  «Karoline Daugstad - NTNU». *www.ntnu.no*. Besøkt 2. desember 2020.  *(Informasjon fra CV publisert på ntnu.no)*
7. ↑  Løkel, Tekst: Espen; -Stai (19. mai 2020). «Nå skal de kjempe for EU-midler til humaniora og samfunnsforskning». *khrono.no* **(norsk)**. Besøkt 2. desember 2020.
8. ↑  «Årsmeldinger». *www.nina.no*. Arkivert fra originalen 15. november 2020. Besøkt 2. desember 2020.
9. ↑  «Ledelse og organisering». *SINTEF* **(norsk)**. Besøkt 2. desember 2020.
10. ↑  «NTNU Samfunnsforskning - NTNU Samfunnsforsknings styre 2018-2020». *samforsk.no*. Arkivert fra originalen 1. desember 2020. Besøkt 2. desember 2020.

Eksterne lenker
---------------

* «Karoline Daugstad - NTNU». *www.ntnu.no*. Besøkt 18. november 2020.  *(Daugstads profilside på ntnu.no)*

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** BNF **·** BNF (data)
 |